આજકાલ ક્રિકેટ રસિયાઓ, એક્સપર્ટમાં એવી ચર્ચા સામાન્ય બની ગઈ છે કે, કોહલી સચિન કરતા ચઢિયાતો એટલે કે, મહાન ક્રિકેટર છે, આ વાત કોઈ રીતે પચે એમ નથી. અલબત્ત, કોહલીની ટેકનીક, તેની બેટિંગ અંગે કોઈ શંકા નથી પણ સચિનની વાત અલગ છે. સચિનના જમાનામાં એકથી એક ચઢિયાતા બોલર્સ હતા. કર્ટની વૉલ્સ, ડેનિસ લીલી, ઈયાન બોથમ, વસીમ અક્રમ, શોન પોલોક, એલેન ડોનાલ્ડ, શેન વોર્ન, ગ્લેન મેકગ્રા… અને આવા તો અસંખ્ય નામો છે, જેમની સામે સચિને ખૂબ જ નાજુક પરિસ્થિતિઓમા ટક્કર લીધી અને મોટાભાગે જીત્યો. સચિનના સમયમાં એક ધારણા સામાન્ય હતી કે, સચિન રમે તો ટીમ જીતે, જો એ ફેલ જાય તો ટીમ હારી જાય. કોહલી સાથે એવું નથી તેને રોહિત, ધોની, ધવન જેવા ખેલાડીઓનો સપોર્ટ મળી રહે છે. તેંડુલકરના સમયમાં પણ ગાંગુલી, દ્રવિડ જેવા શાનદાર પ્લેયર્સ હતા પણ જ્યારે મેચ જીતાડવાની વાત આવે ત્યારે બધાની નજર સચિન સામે રહેતી. આ સિવાય નોંધવા જેવી બાબત છે એ, સચિન અને કોહલીના અભિગમની છે. સચિને ક્યારેય કોઈ ખેલાડી સાથે કોઈ ગેર વર્તણૂંક કરી હોય, ગુસ્સો દેખાડ્યો, કંઈ અભદ્ર વાત કરી હોય તેવું ભાગ્યે જ જોવા મળે. કોહલીના વ્યક્તિત્વ સાથે સચિનથી તદ્દન અલગ બાબતો જોડાયેલી છે. જોકે, રમતમાં શ્રેષ્ઠ આપવા માટે દરેકની અલગ-અલગ ટ્રિક હોય છે અને તે આવકાર્ય પણ છે, પણ કહેવાનો મુદ્દો માત્ર એટલો છે કે, સચિનને જે માન-સન્માન મળ્યું અથવા કહો કે, તેણે મેળવ્યું છે તે કોહલી તો બીજા કોઈ ખેલાડીને પણ ક્યારેય મળી શકે નહીં.